Tittella' l-bandiera Blu fir-Ramla l-Ħamra
Imtella' Ġunju 14, 2020 - Aġġornata 14 Ta' Ġunju, 2020 5:54pm Budget ta' nofs miljun ewro se jmur biex l-Awtorità Maltija għat-Turiżmu żżomm il-bajjiet Maltin fl-aħjar kundizzjoni possibli. Dan sar magħruf meta n-Nature Trust preżentat il-bandiera Blu lir-Ramla l-Ħamra f'Għawdex. Waħda mill-iktar bajjiet ramlin u sbieħ. Ir-ramel ħamrani tagħha jagħtiha isimha. Ir-Ramla l-Ħamra, l-ikbar bajja f'Għawdex uffiċjalment fetħet l-istaġun tas-sajf bil-bandiera blu għall-kwalità għolja fil-bajjiet. Iċ-Chairman tal-Awtorità Maltija għat-Turiżmu Gavin Gulia qal li l-MTA trid tassigura li l-prodott fuq il-bajjiet tal-gżejjer Maltin huwa l-aħjar li jista' jkun. Qal li l-Awtorità se tistazzjona l-lifeguards, u beach supervisors u tieħu ħsieb spejjeż oħra fil-bajjiet. Huwa qal li għal dan il-għan l-MTA allokat budget ta' iżjed minn nofs miljun ewro. Minbarra r-Ramla l-Ħamra l-bandiera blu ngħatat lil għaxar bajjiet oħra din is-sena, wara li laħqu total ta' 29 kriterju tal-organizzazzjoni internazzjonali li tagħti dan iċ-ċertifikat. Kevin Fsadni, Direttur mal-Awtorità Maltija għat-Turiżmu, qal li ċ-ċertifikat tal-bandiera blu jingħata kull sena wara li l-bajjiet jilħqu l-kriterji stabiliti. "Trid teduka fuq l-ambjent, trid iżżomm l-indafa, iżżomm mal-liġijiet u tosserva r-regolamenti statutorji tal-bajja kif ukoll timmeniġja l-bajja u tara li jinżamm il-pass ta' testijiet regolari tal-kwalità tal-ilma." Il-Ministru għat-Turiżmu Julia Farrugia Portelli qalet li l-bajjiet huma integrali għall-prodott turistiku. Il-Ministru għal Għawdex Clint Camilleri qal li huwa ta' sodisfazzjon li fl-aħħar tliet snin Għawdex ġab tliet bnadar blu – ir-Ramla l-Ħamra, Ħondoq ir-Rummien u Marsalforn.